पिंजौर कालका मेन रोड की फोरलेनिंग के लिए 12.81 करोड़ का एस्टीमेट भेजा
पिंजौर-कालका मेन रोड पर आए दिन बढ़ती वाहनों की संख्या के चलते इस रोड पर भी जाम की समस्या काफी समय से बढ़ने लगी है। करीब पांच साल पहले यही रोड एनएच-22 के अंतर्गत आता था परंतु अप्रैल 2012 में पिंजौर-कालका परवाणु बाईपास बनने के बाद यह रोड पीडब्ल्यूडी के पास गया। अब इसका रखरखाव पीडब्ल्यूडी ही कर रहा है। करीब 40 वर्ष से भी पुराने बने इस रोड की चौड़ाई तो तकरीबन वही है लेकिन इसके ऊपर ट्रैफिक पहले से कई गुणा ज्यादा हो चुका है जिससे पिंजौर कालका रोड पर वाहनों की आवाजाही का लोड ज्यादा पड़ने से ट्रैफिक समस्या बढ़ने के साथ-साथ सड़क हादसों में भी बढ़ोतरी हो रही है। लंबे समय से लोगों की इस रोड को चौड़ा करने की मांग भी उठ रही है लेकिन कई सरकारें आई और चली गई, किसी ने भी समस्या को गंभीरता से नहीं लिया। विधायक लतिका शर्मा को लोगों ने इस समस्या से अवगत करवाया और इस रोड को चौड़ा करवाने की मांग रखी थी। जिस पर उन्होंने लगातार काम जारी रखा। पीडब्ल्यूडी (बीएंडआर) ने पिंजौर कालका मेन रोड की फोरलेन के लिए 1281.10 लाख का एस्टीमेट बनाकर हेड आॅफिस भेज दिया गया है। विभाग के एसडीओ ओम नारायण गुप्ता ने बताया कि हेड आॅफिस से एस्टीमेट लोकनिर्माण मंत्री के पास जाएगा। वहां से पास होने के बाद काम शुरू होने की कार्रवाई होगी। उन्होंने बताया कि इसमें मेन रोड के दोनों ओर लगे बिजली के पोल शिफ्टिंग के लिए कितना खर्चा आना है। इसके बारे में बिजली विभाग से पूछताछ करके और इसके अलावा टेलीफोन पोल भी पीछे करवाने के खर्चे को लेकर पूरा एस्टीमेट बनाकर भेजा गया है। उन्होंने बताया कि उनका प्रयास रहेगा कि उन्हें फोरलेन के लिए सड़क के किनारों पर जितनी जमीन चाहिए उसमें कोई पेड़ आए, कोशिश करेंगे कि पेड़ों को बचा लिया जाए।
पिंजौर के मल्लाह मोड़ से लेकर परवाणु बाईपास तक फोरलेन बनेगी। इसमें दोनों शहरों के मेन बाजारो को नहीं छेड़ा जाएगा। फोरलेन जो कि करीब साढ़े चार किलोमीटर लंबी होगी। विभाग के मुताबिक इसमें पिंजौर के मल्लाह चौक से लेकर मेन बाजार बतरा होटल तक भी फोरलेन एस्टीमेट में है। पिंजौर के मेन बाजार को फोरलेन से बाहर रखा गया है। फोरलेन की एक सिरे से दूसरे सिरे तक करीब 20 मीटर चौड़ाई होगी। जबकि इसके बीच में करीब 1.20 मीटर का डिवाइडर होगा जिसमें स्ट्रीट लाइट के लिए पोल हरेभरे पौधे लगाए जा सकते हैं। इसके अलावा रोड के किनारे पर डेढ़-डेढ़ मीटर ड्रेन और फुटपाथ भी बनेगा। फोरलेन के बीच में डिवाइडर से कट रतपुर काॅलोनी के सामने, बिटना रोड रौनक होटल के सामने, खादी आश्रम अब्दुल्लापुर के सामने, धर्मपुर रोड के सामने, बिटना सियुड़ी के सामने, बीडीओ कार्यालय के सामने, पेट्रोल पंप पपलोहा रोड के सामने, बस स्टैंड के सामने और कालका काॅलेज के सामने से दिया जाएगा।
bho_Deva hin_Deva hin_Deva